Downloaded from YTS.MX
Official YIFY movies site: YTS.MX
ΕΝΑ ΠΡΩΤΟΤΥΠΟ ΝΤΟΚΙΜΑΝΤΕΡ ΤΟΥ NETFLIX
Φαντάσου ότι σε ρίχνουν στη γέννα σε έναν γαλαξία μικρών περιπλανώμενων πλασμάτων.
Ένας κόκκος χαμένος στον ωκεανό.
Δεν γνώρισες μητέρα ή πατέρα.
Δεν έχεις κανέναν να σου δείξει πού να πας ή τι να κάνεις.
Έτσι ξεκινάει η ζωή γι' αυτό το μικρό οξύρρυγχο ψάρι μπαλόνι.
Θα τον πούμε Παφ.
Μόλις κάνα δυο μηνών, είναι μικρότερος κι από νύχι.
Χαμένος στον ωκεανό, οδεύει προς ένα αβέβαιο μέλλον.
Αυτός είναι ο κόσμος του Παφ.
Ένας ζωντανός κοραλλιογενής ύφαλος που φιλοξενεί χιλιάδες πλάσματα.
Για να δεις, όμως, τι βλέπει ο Παφ, πρέπει να κοιτάξεις πιο κοντά.
Ακόμα πιο κοντά.
Γιατί η ιστορία κάθε κοραλλιογενούς υφάλου ξεκινά
από τα μικροσκοπικότατα πλάσματά του.
Για πρώτη φορά, ανοίξαμε ένα παράθυρο στο απίστευτο μικροσύμπαν τους.
Ένας κόσμος όπου το δράμα ξεδιπλώνεται σε κλίμακες πολύ μικρές,
πολύ γρήγορα
ή πολύ αργά για να τις αντιληφθεί το ανθρώπινο μάτι.
Και από τη μικροσκοπική σκοπιά του Παφ,
πρέπει να φαίνεται σχεδόν μαγικό.
Ο ύφαλος όπως δεν τον έχουμε ξαναδεί.
Στο γυμνό μάτι, ο ανοιχτός ωκεανός μπορεί να φαίνεται άψυχος…
αλλά όταν κοιτάς πιο κοντά, αποκαλύπτονται δισεκατομμύρια μικροσκοπικά πλάσματα.
Κάποια τόσο μικρά, που εκατοντάδες από αυτά
θα χωρούσαν σε μια σταγόνα νερό.
Εδώ ξεκινάει το ταξίδι της ζωής του Παφ.
Εκκολάφθηκε από ένα αυγό στον ύφαλο, παρασύρθηκε από το ρεύμα στη θάλασσα
και τρέφεται με μικροσκοπικό πλαγκτόν.
Έτσι ξεκινά η ζωή πολλών ψαριών των υφάλων.
Μα μέσα σε μερικούς μήνες,
αυτές οι μπουκίτσες δεν αρκούν για να τον συντηρήσουν.
Πρέπει να βρει μεγαλύτερα πράγματα να φάει.
Κι αυτό είναι πρόβλημα μεγάλο σαν τον ωκεανό.
Πώς θα επιστρέψει ο Παφ στον ύφαλο;
ΜΕΓΑΛΟΣ ΚΟΡΑΛΛΙΟΓΕΝΗΣ ΥΦΑΛΟΣ
Κάτι καταπληκτικό συμβαίνει όταν πολλά πλάσματα μαζεύονται στο ίδιο μέρος.
Τα πλήθη κάνουν θόρυβο
κι ένας κοραλλιογενής ύφαλος είναι πολυσύχναστο μέρος.
Ο ήχος μπορεί να ταξιδέψει μίλια κάτω από το νερό.
Ο Παφ αρκεί απλώς να ακούσει.
Τα περισσότερα από όσα βλέπετε είναι φτιαγμένα από ζώα
μικρότερα κι από την άκρη του δαχτύλου σας.
Ξεδιπλώνονται χιλιάδες ζωές και εκατομμύρια ιστορίες.
Δεν με πιστεύετε;
Προσπαθήστε να το δείτε από την οπτική του Παφ.
Τα μικρότερα από αυτά τα ζώα δεν είναι μεγαλύτερα από έναν κόκκο άμμου.
Ο νέος κόσμος του Παφ είναι ένα μικρό σύμπαν από μικροσκοπικά πλάσματα,
που η ζωή τους περνά απαρατήρητη από γίγαντες σαν εμάς.
Στην ηλικία των τριών μηνών, ο Παφ είναι όσο ένα ζελεδάκι.
Δεν είναι μόνο τρομακτικό,
αλλά κι επικίνδυνο.
Ευτυχώς για τον Παφ, έχει έναν ευφυή τρόπο να αμύνεται.
Είναι τοξικός.
Και έχει προειδοποιητική ετικέτα.
Τα σημάδια στο σώμα του λένε
"Φάε με και θα το μετανιώσεις".
Δηλητηριώδης μπορεί να είναι, ανίκητος όμως όχι.
Και εκεί κοντά, παραμονεύει ένας θηρευτής.
Ένα λιονταρόψαρο.
Τα εκθαμβωτικά πτερύγια του άγριου κυνηγού
είναι ιδανικά για να στριμώχνει μικρά θηράματα.
Τα περισσότερα νεαρά ψάρια των υφάλων δεν επιβιώνουν τον πρώτο χρόνο ζωής.
Ευτυχώς για τον Παφ,
το κοράλλι δημιουργεί έναν λαβύρινθο από μικροσκοπικά περάσματα,
όπου ένα μωρό ψάρι μπορεί να κρυφτεί τη νύχτα.
Εκτός οπτικού πεδίου
και εκτός μενού.
Όσο ο Παφ κοιμάται, τα θεμέλια του κόσμου του αρχίζουν να κλονίζονται.
Κάθε χρόνο,
το φεγγάρι, οι παλίρροιες και η θερμοκρασία του νερού
δίνουν το σήμα σε δισεκατομμύρια κοράλλια
πως απόψε είναι η νύχτα να αποβάλουν νέους στη θάλασσα.
Στα στόματα μικροσκοπικών κοραλλιογενών πολυπόδων,
εμφανίζονται μικροσκοπικές δέσμες ωαρίων και σπέρματος.
Με σχεδόν τέλειο συγχρονισμό, σηκώνονται…
και ταξιδεύουν στην επιφάνεια.
Οι δέσμες παρασύρονται με το ρεύμα κι ανακατεύονται με τον γόνο
από χιλιάδες άλλες αποικίες κοραλλιών.
Αν στα δισεκατομμύρια ωάρια που ελευθερωθούν απόψε,
ένα βρει το ταίρι του…
συμβαίνει κάτι εξαιρετικό.
Σχηματίζεται μια μικροσκοπική προνύμφη,
ένα μετά βίας ορατό πλάσμα σε αποστολή δημιουργίας νέας αποικίας κοραλλιών.
Παρασύρεται για μέρες,
μέχρι που ακούει το κάλεσμα του υφάλου.
Και καταδύεται…
αντιμετωπίζοντας ένα ναρκοπέδιο από θηρευτές και παγίδες.
Όταν έχεις το μέγεθος κόκκου,
μια γαρίδα μήκους τριών εκατοστών μπορεί να είναι πελώρια.
Στον ύφαλο, η προνύμφη ψάχνει το τέλειο μέρος για να γίνει το σπίτι της.
Όταν βρίσκει το σωστό σημείο,
μεταμορφώνεται
από μια προνύμφη που κολυμπά ελεύθερη σε ένα νέο κοράλλι.
Καθώς μεγαλώνει, ο σκελετός της γίνεται κομμάτι του υφάλου.
Με τη βοήθεια άλλων μικροσκοπικών οικοδόμων,
τα κοράλλια χτίζουν έμβιες δομές
που αποτελούν κατοικία για αμέτρητα άλλα πλάσματα.
Χρειάζονται εκατοντάδες, ενίοτε χιλιάδες χρόνια,
ώστε γενιές μικροσκοπικών οικοδόμων του υφάλου
να φτιάξουν τη μητρόπολη κοραλλιών του Παφ.
Μέσα στην κρυψώνα του στον ύφαλο, ο Παφ είναι ασφαλής για τώρα.
Πρέπει, όμως, να αντιμετωπίσει τους θηρευτές και να βρει τροφή.
Για άλλη μια φορά, τα κοράλλια βοηθούν.
Γιατί τα κοράλλια παράγουν ενέργεια που τρέφει τα ζώα του υφάλου.
Όλα ξεκινούν από μονοκύτταρους οργανισμούς που μοιάζουν με φυτά
και ζουν μέσα στα κοράλλια, τις ζωοξανθέλλες.
Μη σας ξεγελάει το μεγάλο όνομα.
Όλα εδώ, πολύ μικρά.
Οι μικροί τύποι είναι σύντροφοι των κοραλλιών,
και με την ενέργεια από το φως του ήλιου τρέφουν τα κοράλλια.
Και καθώς τα κοράλλια μεγαλώνουν και ευδοκιμούν,
μοιράζονται την ενέργειά τους με τον υπόλοιπο ύφαλο.
Κάποια πλάσματα καταναλώνουν την ενέργεια κατευθείαν τρώγοντας το κοράλλι.
Αυτός ο μικρός ακανθαστερίας
εντοπίζει με μικροσκοπικούς φακούς στην άκρη κάθε βραχίονα αποικίες κοραλλιών.
Με ανεπτυγμένη αίσθηση υποβρύχιας όσφρησης βρίσκει το σωστό είδος.
Και καταβροχθίζει τους πολύποδες, αφήνοντας ένα σημάδι στον ύφαλο.
Δεν τρέφονται όλοι απευθείας απ' τον ύφαλο.
Αν το έκαναν, θα κατέστρεφαν την πόλη τους.
Ευτυχώς υπάρχει κι άλλος τρόπος που τα κοράλλια παρέχουν τροφή.
Το κάνουν με γλίτσα.
Τα κοράλλια αποβάλλουν πολύ λεπτή βλέννα για να τραφούν πλάσματα όπως ο Παφ,
αλλά μια αρχαία ομάδα οργανισμών φροντίζει να μη χαθεί η ενέργεια αυτή.
Τα σφουγγάρια.
Στο γυμνό μάτι, μπορεί να φαίνονται ακίνητα,
μα αν επιταχύνεις τον χρόνο, αποκαλύπτεται ο ζωτικός τους ρόλος στον ύφαλο.
Τα σφουγγάρια αντλούν τεράστιους όγκους νερού στο σώμα τους,
φιλτράρουν τη βλέννα των κοραλλιών και με την ενέργεια αναπτύσσονται.
Αφού γεμίσουν,
τα σφουγγάρια συγκεντρώνουν οργανικά απόβλητα στην επιφάνειά τους
και φτιάχνουν μίνι μπουφέδες
για μικροσκοπικά πλάσματα.
Κι αυτά τα ζώα τρώγονται από ελαφρώς μεγαλύτερα πλάσματα.
Όχι. Λίγο μεγαλύτερα; Όχι, αυτό είναι πολύ μεγάλο.
Είναι τεράστιο.
Αυτό… ναι.
Καλύτερα.
Κάποια από την ανακυκλωμένη τροφή των σφουγγαριών ξεβράζεται από τη στήλη νερού
και καταναλώνεται από τα διηθηματοφάγα.
Όπως το σκουλήκι Spirobranchus giganteus.
Το πιο εορταστικό σκουλήκι της θάλασσας.
Αυτό το καβούρι πορσελάνης σε μέγεθος αμύγδαλου
πιάνει με μαλακές δαγκάνες μικροσκοπικά κομμάτια τροφής
από το νερό.
Εδώ κάτω, κάθε επιφάνεια καλύπτεται με ζωή.
Τίποτα δεν πάει χαμένο.
Στο κέλυφος ενός θαλάσσιου σαλιγκαριού σε μέγεθος ελιάς,
ακόμη πιο μικρά πλάσματα κάνουν το σπίτι τους.
Χωρίς αυτά τα μικρά πλάσματα να ανακυκλώνουν την ενέργεια των κοραλλιών,
τα μεγαλύτερα δεν θα έτρωγαν τίποτα.
Η ζωή στον ύφαλο εξαρτάται από χιλιάδες πλάσματα που συνεργάζονται
και το καθένα έχει έναν ζωτικό ρόλο.
Ο Παφ είναι τέλεια προσαρμοσμένος για να κυνηγήσει εδώ.
Το κακό όμως είναι ότι τα περισσότερα που τρώνε μπορούν και να φαγωθούν.
Δεν είναι όλα τα κοράλλια ακίνδυνα.
Κάποια είναι θηρευτές.
Τα πλοκάμια τους έχουν θανατηφόρα κύτταρα
που καμακώνουν και παραλύουν θηράματα σε μέγεθος κόκκου.
Για να επιβιώσει στα βάθη του υφάλου,
ο Παφ πρέπει να μάθει όλα τα μυστικά των σκοτεινών εσοχών του.
Κάποια σοκάκια είναι πιο επικίνδυνα από άλλα.
Αυτή η πεσκαντρίτσα είναι όση ο αντίχειράς σας.
Ένας γίγαντας στον μικρόκοσμο αυτόν.
Ο Παφ ανακάλυψε την υπερδύναμή του.
Μπορεί να φουσκώσει σαν μπαλόνι σε κλάσμα δευτερολέπτου,
ένα κόλπο που μόλις του έσωσε τη ζωή.
Ως ένα από τα μικρότερα ψάρια στον ύφαλο, ο Παφ κινδυνεύει διαρκώς.
Η υπερδύναμή του κρατάει τους θηρευτές μακριά για λίγο,
μα άλλες δυνάμεις είναι πέρα από τον έλεγχό του.
Πάνω από τα κύματα, πλησιάζει καταιγίδα σ' έναν κόσμο που ο Παφ δεν θα μάθει ποτέ.
Βυθίζεται με μανία βαθιά στον ωκεανό.
Παρά την αφθονία τροφής,
ο ύφαλος είναι ένα επικίνδυνο μέρος για ένα μωρό ψάρι.
Το ένστικτό του λέει ότι ίσως υπάρχουν πιο ασφαλή νερά πέρα από τη μητρόπολη.
Μα για να βρει αυτό το καταφύγιο, πρέπει να διασχίσει έναν παράξενο, νέο κόσμο.
Τις αμμώδεις εκτάσεις.
Ανάμεσα στους κόκκους άμμου, κάθε καβούρι για τον εαυτό του.
Οι πεδιάδες φιλοξενούν πλάσματα που ψάχνουν τροφή, ξεσκαρτάρουν και σκάβουν.
Εδώ πέρα, είναι ένας κόσμος που ένα ψάρι κοιτάει να φάει αστερία.
Στους αμμόλοφους, ο Παφ βρίσκει ένα μαλάκιο
που σέρνει το κέλυφός του μέσα από κήπο με Heteropsammia cochlea.
Αυτά τα κοράλλια σε μέγεθος καρυδιού ζουν στην άμμο,
απορροφούν ηλιακό φως και τρέφονται με μικροσκοπικά πλάσματα.
Δεν είναι όλα όμως ηλιοθεραπεία και σνακ.
Κινδυνεύουν συνεχώς να τα αναποδογυρίσουν ή να τα θάψουν ζωντανά.
Θανατική ποινή για ένα κοράλλι που χρειάζεται ηλιακό φως.
Ενίοτε, όμως, η βοήθεια έρχεται από απίθανα μέρη.
Από εντελώς απίθανα μέρη.
Στην περίπτωση αυτή, από μια σκουληκότρυπα.
Το σκουλήκι φιστίκι ζει σε μια τρύπα στη βάση του Heteropsammia cochlea.
Το σκουλήκι κρατά τον σπιτονοικοκύρη του όρθιο.
Σε αντάλλαγμα, το Heteropsammia cochlea προσφέρει προστασία,
καθώς ο λείος ένοικος χτενίζει την άμμο για τροφή,
σέρνοντας το τροχόσπιτο-κοράλλι του.
Δεν υπάρχουν μικροί ρόλοι εδώ, μόνο μικροί οργανισμοί.
Το ταξίδι στην άμμο μπορεί να μην είναι μεγάλη απόσταση,
αλλά για ένα μωρό ψάρι είναι μια οδύσσεια.
Εδώ έξω, δεν έχει πουθενά να κρυφτείς ούτε πολλά να φας.
Εκεί που φαίνεται ότι η άμμος συνεχίζεται για πάντα,
εμφανίζεται μια όαση στον ορίζοντα.
Ένας λαβύρινθος με μαγκρόβιες ρίζες,
θύλακες και περάσματα με άφθονη τροφή και λιγότερες πιθανότητες να φαγωθείς.
Ιδανικό μέρος για ένα ψάρι στο μέγεθος νυχιού να τραφεί,
να αναπτυχθεί και να τελειοποιήσει δεξιότητες για επιβίωση.
Δεν είναι ο μόνος που έκανε αυτό το προσκύνημα.
Τα αβαθή είναι καταφύγιο για όλα τα είδη μωρών ψαριών του υφάλου.
Ο Παφ βρήκε τόπο αναπαραγωγής.
Τα πράγματα βελτιώνονται.
Πέρασαν μέρες από το τελευταίο καλό γεύμα του.
Πεινάει τόσο, που θα έτρωγε κι άλογο.
Ή ίσως όχι.
Πρέπει όμως να βρει φαγητό, και γρήγορα.
Ίσως τον βοηθήσει να δει πώς το κάνουν οι ντόπιοι.
Ιππόκαμποι όσο το μικρό νύχι είναι δεινοί κυνηγοί σ' αυτόν τον μικροσκοπικό κόσμο.
Στοχεύουν οστρακόδερμα μικρότερα κι από κόκκο ρυζιού.
Αυτά τα μικροσκοπικά ζώα τσιμπολογούν φύκια
και μικροσκοπικά ζώα στη θαλάσσια βλάστηση.
Παίζουν σημαντικό ρόλο στην τροφική αλυσίδα.
Ένας σύνδεσμος μεταξύ των φυτών και μεγαλύτερων πλασμάτων, όπως ο Παφ.
Στα λιβάδια της λιμνοθάλασσας,
τα φύκια και η θαλάσσια βλάστηση συγκεντρώνουν ηλιακή ενέργεια.
Προμηθεύουν με τροφή την κοινότητα
και παράγουν οξυγόνο για τον υπόλοιπο πλανήτη.
Μεγάλη δουλειά γι' αυτά τα μικροσκοπικά φυτά.
Τα λουλούδια της θάλασσας είναι μικρότερα από τις πικραλίδες.
Και προσελκύουν σμήνη από μικροσκοπικά οστρακόδερμα,
που ο Παφ και οι ιππόκαμποι λατρεύουν να τρώνε.
Τα οστρακόδερμα, όπως οι μέλισσες, μεταφέρουν γύρη από λουλούδι σε λουλούδι.
Η λιμνοθάλασσα είναι ένα σύμπαν από κόσμους μέσα σε κόσμους.
Όσο πιο κοντά κοιτάς, τόσο περισσότερα βρίσκεις.
Σε ένα θαλασσινό χορταράκι,
ένα μικροσκοπικό εντόπρωκτο αποβάλλει το περιεχόμενο του στομαχιού του.
Ελάχιστα είναι γνωστά για τον κόσμο αυτόν.
Είναι πολύ μικρός.
Μετά από έξι μήνες στα αβαθή, ο Παφ είναι πλέον έφηβος.
Και τρώει ως έφηβος.
Είναι πια τετραπλάσιος.
Και η αυτοπεποίθησή του αυξάνεται.
Μα δεν πρέπει να επαναπαυτεί.
Ακόμα και αυτός ο ειδυλλιακός τόπος αναπαραγωγής έχει θηρευτές.
Αυτή η σκορπίνα είναι τέλεια καμουφλαρισμένη
και περιμένει να περάσουν ανυποψίαστα θύματα.
Ενίοτε, όμως, το καμουφλάζ μπορεί να γίνει μπούμερανγκ.
Η λιμνοθάλασσα είναι ένα δίκτυο σχέσεων.
Όπου κι αν κοιτάξεις, εκτυλίσσονται μικροσκοπικές ιστορίες.
Αυτό το καβούρι δεν θέλει να τρώνε τα μωρά ψάρια το σπίτι του.
Δεν θα ανεχθεί προβλήματα από ένα ψάρι πεταλούδα σε μέγεθος σταφυλιού.
Μόλις πίστεψε ότι ξεμπέρδεψε, ένας πάγουρος ποδοπατά τους πολύποδές του.
Και προφανώς, αυτό δεν θα περάσει έτσι.
Ένα καβούρι μπορεί να φαίνεται σκληρό όταν αποτελειώνει εισβολείς,
μα χωρίς το κοραλλιογενές καταφύγιό του, μπορεί κι αυτό να γίνει ένα γεύμα.
Το καβούρι χρειάζεται το κοράλλι, όσο και το κοράλλι χρειάζεται το καβούρι.
Κάθε πλάσμα εξαρτάται από τα άλλα για να επιβιώσει.
Ο μικρός Παφ είναι πια όσο ο αντίχειρας ενός ανθρώπου.
Με μήκος πέντε εκατοστών, δεν χωράει πια στον τόπο αναπαραγωγής.
Τώρα που είναι μεγαλύτερος, η άφθονη τροφή στον ύφαλο φαίνεται πιο ελκυστική.
Πρέπει πάλι να διασχίσει την αμμώδη έκταση.
Μα αυτήν τη φορά, ο Παφ ξεκινά ως νεαρός ενήλικος
προς αναζήτηση του παντοτινού σπιτιού του.
Νωρίς στο πέρασμα,
ο Παφ συναντά ένα τυφλό σαλιγκάρι ζόμπι που αναζητά το επόμενο γεύμα του.
Οι μικροσκοπικοί ρακοσυλλέκτες είναι το συνεργείο καθαρισμού του ωκεανού.
Βρόμικη δουλειά, μα κάποιος πρέπει να την κάνει.
Κοντά, ένα σαλιγκάρι κώνος βγήκε για κυνήγι.
Και πιάνει τη μυρωδιά ενός σαλιγκαριού ζόμπι στο ρεύμα.
Ξεκινά κυνήγι χαμηλής ταχύτητας.
Σαν λιοντάρι που κυνηγά γαζέλα στις αφρικανικές πεδιάδες,
η δράση είναι συναρπαστική.
Όχι, αλλά είναι πολύ συναρπαστικό όταν το επιταχύνεις.
Εδώ μπορείς να τρέξεις…
μα δεν μπορείς να κρυφτείς.
Όχι από την ανεπτυγμένη αίσθηση όσφρησης που έχει ένα σαλιγκάρι κώνος.
Το σαλιγκάρι κώνος αποτελειώνει το ζόμπι με δηλητηριώδες καμάκι.
Αδίστακτο.
Σαλιγκάρι τρώει σαλιγκάρι,
αλλά ο Παφ μαθαίνει να χειρίζεται ήρεμα τα φονικά, το χάος.
Τώρα, τον ενδιαφέρει περισσότερο να φάει κάτι πρόχειρο
στο μακρύ ταξίδι για τον ύφαλο.
Καθώς ο Παφ πλησιάζει στον ύφαλο, βρίσκει έναν αλλαγμένο κόσμο.
Τα παράξενα χρώματα σημαίνουν ότι τα κοράλλια υποφέρουν.
Η θερμοκρασία του νερού είναι πολύ αυξημένη για εκείνα.
Μέσα στα κοράλλια, οι ζωοξανθέλλες είναι στρεσαρισμένες
και τα κοράλλια αρχίζουν να τις αποβάλλουν.
Αφού δεν έχουν πια συντρόφους για να τους παρέχουν τροφή,
αρχίζουν να αποχρωματίζονται και να λιμοκτονούν.
Τα κοράλλια πεθαίνουν.
Η υποβρύχια μητρόπολη του Παφ που χτίστηκε σε χιλιάδες χρόνια,
καταστρέφεται λόγω του ωκεανού που θερμαίνεται.
Πολλοί κοραλλιογενείς ύφαλοι του πλανήτη είναι ήδη σε αυτήν την ολέθρια κατάσταση.
Κάθε χρόνο, η κατάρρευση συνεχίζεται.
Αν δεν αλλάξουμε τον τρόπο μας στον κόσμο μας,
ο κόσμος του Παφ θα πάψει να υπάρχει.
Αυτό θα ήταν το τέλος του ταξιδιού για τον Παφ,
μα δεν μπορεί να μείνει εδώ.
Θα πρέπει να βρει έναν υγιή ύφαλο για να μείνει.
Σε ηλικία δύο ετών,
ο Παφ είναι δέκα φορές μεγαλύτερος από όταν έφτασε στον ύφαλο.
Στο μέγεθος της παλάμης του χεριού σας.
Είναι αυτή η εποχή πάλι,
που οι κύκλοι του φεγγαριού και η θερμοκρασία του νερού
ενεργοποιούν τα αναπαραγωγικά συστήματα δισεκατομμυρίων κοραλλιών
στον Μεγάλο Κοραλλιογενή Ύφαλο της Αυστραλίας.
Αυτό που ξεκινάει ως μια στάλα σύντομα πλημμυρίζει τη θάλασσα με ελπίδα.
Μια νέα γενιά ξεκινά την επισκευή, την αποκατάσταση
και τη δημιουργία νέων κοραλλιογενών υφάλων.
Την ίδια νύχτα, χιλιάδες άλλα πλάσματα υφάλων συμμετέχουν στη μαζική ωοτοκία.
Είναι το μεγαλύτερο αναπαραγωγικό γεγονός στη Γη.
Με λίγη τύχη, μερικοί μικροσκοπικοί ήρωες θα παρασυρθούν σε ένα μέρος,
όπου τα ψάρια είναι υγιή,
το νερό είναι καθαρό
και η θερμοκρασία είναι η κατάλληλη.
Αν τα καταφέρουν, μπορεί, κόντρα στις πιθανότητες,
να ολοκληρώσουν την κρίσιμη αποστολή τους.
Να χτίσουν και να διατηρήσουν τη μεγαλύτερη έμβια δομή στη Γη.
Ο Παφ βρήκε επιτέλους αυτό που τον κάνει ευτυχισμένο, έναν υγιή κοραλλιογενή ύφαλο.
Τώρα που είναι μεγαλύτερος και πιο σίγουρος,
οι παλιοί εχθροί που τον εκφόβιζαν, κρατούν απόσταση.
Ναι, συνέχισε να κολυμπάς, λιονταρόψαρο.
Συνέχισε να κολυμπάς.
Ο μεγάλος πια Παφ σύντομα θα βρει ένα έδαφος,
μια περιοχή που θα γνωρίζει σαν το πτερύγιό του.
Και θα την υπερασπιστεί από άλλα αρσενικά,
με την ελπίδα κάποια μέρα να βρει ταίρι.
Ο Παφ και το ταίρι του μπορεί να ζήσουν μια δεκαετία.
Μια μέρα, το μικρό τους θα αποβληθεί στον ωκεανό
για να παίξει έναν ζωτικό ρόλο στο υπέροχο αυτό οικοσύστημα.
Κι οι προσδοκίες είναι υψηλές.
Μόλις άνοιξε το παράθυρο για τον μικρόκοσμο αυτόν.
Τα μικροσκοπικά πλάσματά του αποδεικνύονται
πιο ευφυή και πιο περίπλοκα απ' όσο φανταζόμασταν.
Υπάρχουν ακόμα μέρη για κολύμπι με οξύρρυγχα ψάρια μπαλόνια,
καμουφλαρισμένα τέρατα και πολύχρωμα κοράλλια.
Αυτά τα εκπληκτικά μικρά όντα κάνουν ό,τι μπορούν
για να διατηρήσουν τον εύθραυστο κόσμο τους.
Τα υπόλοιπα
εξαρτώνται από εμάς.
Υποτιτλισμός: Μάρθα Σιαμέτη